b'\n_START_ARTICLE_\nJ\xc3\xa6ger \xe2\x80\x93 i krig med eliten\n_START_PARAGRAPH_\nJ\xc3\xa6ger \xe2\x80\x93 i krig med eliten er en bok forfattet av Thomas Rathsack (i samarbeid med Dennis Drejer), tidligere kommandosoldat i den danske spesialstyrken J\xc3\xa6gerkorpset. Boka er oversatt til norsk med tittelen Elitesoldat: i krig p\xc3\xa5 fremmed jord._NEWLINE_Boka ble utgitt som en spesialseksjon av avisa Politiken 16. september 2009. Samtidig fors\xc3\xb8kte Forsvaret i Danmark \xc3\xa5 stoppe utgivelsen av boka. Den 21. september 2009 avviste Fogedretten \xc3\xa5 forby utgivelse av boka. Retten viste til at boka allerede var offentliggjort, men la samtidig til grunn \xc2\xabat Forsvarsministeriet havde sandsynliggjort, at bogen indeholder fortrolige oplysninger, som er omfattet af j\xc3\xa6gersoldatens tavshedspligt, og som skal hemmeligholdes af milit\xc3\xa6re og sikkerhedsm\xc3\xa6ssige \xc3\xa5rsager og af hensyn til Danmarks forhold til fremmede magter, og at offentligheden derfor ikke skulle have adgang til at f\xc3\xa5 indsigt i oplysningerne.\xc2\xbb_NEWLINE_Saken fikk opposisjonspartiene til \xc3\xa5 kreve en redegj\xc3\xb8relse fra Danmarks statsminister, grunnet nye opplysninger vedr\xc3\xb8rende oppdrag til danske spesialstyrker i Afghanistan, som er kommet i offentlighetens lys pr. september 2009._NEWLINE_I en fortrolig orientering for den utenrikspolitiske nemnd i Folketinget 24. september 2009 understreket forsvarsminister S\xc3\xb8ren Gade sikkerhetsrisikoen, blant annet p\xc3\xa5 bakgrunn av at en arabisk oversettelse var lagt ut p\xc3\xa5 internett. Etter at det viste seg at oversettelsen var laget av en ansatt i den danske Forsvarskommandoen, p\xc3\xa5tok forsvarssjef Tim Sloth J\xc3\xb8rgensen seg ansvaret for saken og den 4. oktober gikk han av.'